Jan Trøjborg (S), 2001-04-24:
Jeg skal meget kort knytte et par ekstra kommentarer til den debat, der har været her i Folketingssalen, og jeg skal indlede med at sige, at fru Pernille Blach Hansen jo på fremragende vis gjorde det klart i de svar, hun gav på en række spørgsmål, der blev stillet af andre folketingsmedlemmer, hvorledes reglerne er for Forsvarets Efterretningstjenestes indhentning af oplysninger i udlandet med henblik på at sikre det danske samfund bedst muligt.
Den opgave løses med fuldstændig sikkerhed for, at der ikke foretages nogen indhentning, der omfatter danske statsborgere eller personer bosiddende i landet.
Så der er fuldstændig klare regler her, som jeg naturligvis er garant for overholdes, og jeg mener, at den parlamentariske kontrol er kontrol med regeringen.
Det er ministrene, der er ansvarlige for efterretningstjenesterne, og jeg er naturligvis ansvarlig for, at Forsvarets Efterretningstjenestes indhentning af oplysninger foregår efter reglerne, hvilket vil sige, at Forsvarets Efterretningstjeneste indhenter oplysninger i udlandet af betydning for landets sikkerhed.
Og de opgaver, vi løser, er altså væsentlige opgaver.
Hr. Helge Adam Møller var inde på nogle af de pligter, regeringen har, nemlig at beskytte landets borgere mod grupper, grupperinger, personer eller andre lande, der vil misbruge eller true det danske samfund. Men det hører også med til historien, at den danske efterretningstjeneste naturligvis også arbejder med henblik på at sikre de fornødne informationer til de opgaver, vi løser i udlandet, og jeg kan betro Folketinget, at vi ikke kunne løse vores opgaver tilfredsstillende efterretningsmæssigt set hverken på Balkan eller i Afrika, hvis ikke vi havde et meget tæt samarbejde med en række lande om indhentning af de fornødne oplysninger.
Disse efterretninger skal indhentes i et tæt samarbejde
med andre landes efterretningstjenester, og det forudsætter det simple, at der er tale om fortrolige aftaler.
Det forudsætter gensidig tillid og fuldstændig fuld fortrolighed.
Derfor kan vi ikke offentliggøre præcist, hvilke nationer og tjenester vi samarbejder med, og vi kan heller ikke redegøre for det konkrete indhold af et sådant samarbejde.
Det turde være enkelt og forståeligt, at dét er betingelserne for samarbejde med efterretningstjenester, og det er naturligvis op til ansvarlige partier at diskutere det.
Men jeg mener ikke, der kan herske nogen tvivl om, at man, hvis man er et ansvarligt parti, så også er ansvarlig for danske borgeres sikkerhed, herunder de styrker i udlandet, der arbejder på vores mandat.
De skal sikres den bedst mulige information, den bedst mulige indhentning af efterretninger, således at de kan løse opgaven.
Der er overhovedet ikke noget at komme efter.
Vi holder os nøje til de bevillingsmæssige regler, der er aftalt.
Jeg ville ikke personlig have haft noget som helst problem med at søge et aktstykke om sagen.
Imidlertid er vi nødt til at sige, at for så vidt angår opgradering af teknisk udstyr, er det en fortrolig oplysning.
Vi har i Danmark ingen interesse i at informere offentligheden og andre nationer, andre, der kunne være interesseret i det, om, hvilken form for udstyr der er tale om, og heller ikke i hvilket omfang
der er anvendt midler til det
Der er overhovedet ikke noget at komme efter.
Fru Elisabeth Arnold og andre var jo inde på selve forespørgslens tema, Echelon, og der kan vi altså ikke komme det nærmere, end at regeringen ikke deltager, og dens efterretningstjenester deltager ikke i et sådant samarbejde.
Og ja, det er sandsynligt, at noget sådant eksisterer.
Der kan indhentes oplysninger elektronisk.
Det gøres der af alle lande i udlandet af betydning for det pågældende lands sikkerhed, og det er da meget sandsynligt, at et sådant samarbejde eksisterer, men nærmere kendskab har vi ikke til det.
Jeg har tidligere i et svar her i Folketingssalen redegjort for, at vi har et samarbejde med andre nationer om efterretningsmæssig virksomhed, og at vi naturligvis er meget omhyggelige med at sikre, at vi overholder lovens bestemmelser om indhentning af oplysninger i udlandet til gavn for det danske samfunds sikkerhed og danske borgeres sikkerhed.
Det er vores opgave.
Jeg tror ikke, at vi i virkeligheden kan bidrage med yderligere oplysninger om nogle af de spørgsmål, der er stillet.
Jeg tror simpelt hen ikke, at det er muligt at komme det nærmere.